曼聯又失分!「代罪羔羊」加拿祖挑機坦哈格
2024年04月14日 08:00
東網電視
更多新聞短片
曼聯今場2個失波,加拿祖(白衫)都有責任。(Getty Images)
曼聯近況持續低迷,周日(14日)凌晨英超作客般尼茅夫,兩度落後下逼和對手2比2,近4場聯賽不勝跌落第7位,莫講話爭歐聯入場卷,依家隨時歐洲賽資格都保唔住。今仗半場被換嘅阿歷真度加拿祖,賽後被領隊坦哈格指係漏洞所在,呢位阿根廷小將不甘做「代罪羔羊」,賽後連環Like批評坦哈格嘅言論,或重演「查頓辛祖事件」。
曼聯後防傷兵滿營,臨危受命嘅19歲中堅甘華拉16分鐘就出事,爭搶嗰陣跣低造就蘇蘭基輕鬆射入。31分鐘加拿祖右路傳中,般奴費南迪斯接應追成平手,點知5分鐘後又要落後,祖斯甸古華特無人看管下射入。曼聯半場換走回防不力嘅加拿祖,並喺65分鐘博到對方禁區內手球,般奴費南迪斯操刀射成2比2,最終兩隊各得1分。
坦哈格賽後分析今仗問題,直指右路係最大漏洞,矛頭直指加拿祖:「失第2球波,我哋右面出現大片空位,好明顯我哋要有人追纏古華特。」被問到呢個係咪加拿祖半場被換走原因,坦哈格表示:「我哋要修補右路,所以需要換人。」曼聯換人後防守確有起色,不過加拿祖對做「代罪羔羊」就顯然不滿,賽後更作出大反擊。
著名曼聯KOL馬克高比治,賽後喺社交網發文批評坦哈格,獲加拿祖連環派Like,貼文包括:「坦哈格賽後怪罪加拿祖...捉個19歲球員做代罪羔羊真係好肉酸,佢仲要係今季真係交到貨嘅球員,坦哈格明顯只係怕得罪嗰啲高薪球星。」加拿祖另一Like嘅貼就寫:「加拿祖係今季最佳球員之一,上半場佢踢得差,但篤佢出嚟鬧簡直係笑話!」據報加拿度見網上瘋傳呢次事件,佢已收回兩個Like。
今次事件令人諗起季初查頓辛祖事件,當時坦哈格公開批評查頓辛祖訓練態度唔好,結果被該英格蘭球星喺社交網反擊,指坦哈格係「大話精」,最終被坦哈格雪藏兼喺1月被借走。加拿祖今季一直深得坦哈格信任,今次「作反」唔知會唔會重蹈查頓辛祖覆轍。